Muutunud teadvuseseisundid on üks viis transpersonaalsete kogemusteni jõuda ning sellest võib olla abi tervenemise ja arengu juures. Oma algusaegadest saadik on transpersonaalne psühholoogia saanud mõjutusi muutunud teadvuseseisundite uuringutest üldises plaanis ning psühhedeeliliste ainete uuringutest konkreetsemas plaanis. Selge on see, et psühhedeelilised segud on paljude inimeste jaoks olnud märkimisväärseks äratajaks. Nad võivad avada ukse lõpmatusse, puudutades üdini meie olemise alust, avades uusi võimalusi meie teadvuses, mida me siiani ei olnud näinud või mis olid meie jaoks abstraktsed olnud. Hindu Bhagavad Gita tekstis annab Sri Krishna loo kangelasele Arjuna'le õnnistuse jumaliku universaalsuse visiooni kujul. Jumalikul visioonil on võimas ning elu muutev mõju Arjuna'le. Muutunud teadvuseseisundite kogemus võib toimida kui kaasaegne vaste Krishnalt Arjunale antud visioonist, avades kogemuse uued valdused, millel on suur jõud ja intensiivsus. Kuigi mitte igaühe jaoks, on muutunud teadvuseseisundite läbimõeldud esilekutsumine auväärsel kohal transpersonaalses töös ning muutunud teadvuseseisunditel on märkimisväärne mõju psühholoogilisele ja füüsilisele tervenemisele (vt. edaspidi peatükki muutunud teadvuseseisunditest).